Imidlertid utviklet ikke markedet for råjern seg slik som Jernverket hadde forventet. Det europeiske kull- og stålfellesskap innførte en prohibitiv toll på 7 $ per tonn for innførsel av råjern. Det viste seg også at de to nye elektriske råjernovnene ga mye større innkjøringsproblemer enn noen kunne ha forventet. I 1965, etter et halvt år med prøvedrift, produserte den ene ovnen bare 40 000 tonn per år og den andre 10 000 tonn. I årene som fulgte hadde en stadig problemer med disse ovnene. Med den feilslåtte satsingen i fjerde utbyggingstrinn endret Stortingets optimisme seg til en mer skeptisk holdning.